Rudolf Stockar

**Dr. Rudolf Stockar**  (* 25. máj 1886, Doloplazy – † 19. december 1957, Praha) český architekt, urbanista, návrhár nábytku. Jeho tvorba sa spája s viacerými architektonickými štýlmi od kubizmu cez Rondokubizmus až po funkcionalizmus.

## Štúdium
Stockar vyštudoval Vysoké Učení Technické v Prahe pod vedením  profesora Jana Koulu. Popri štúdiu architektúry bol aktívnym členom umeleckoremeselného družstva ARTĚL.

## Život
Profesionálny život R. Stockara bol silno spätý s umelecko-remeselným spolkom Artěl. Artěl bolo významným družstvom výtvarných umelcov a zaisťovalo výrobu a predaj návrhov svojich členov. Stockar tu pôsobil  v spolupráci s významnými architektmi akými sú Vlastislav Hofman, Jan Kotěra, Otakar Novotný, Josef Dosípal a tiež s maliarom Václavom Špálom či sochárom Stanislavom Suchardom, Jaroslavom Horejcom a ďalšími, čím bola ovplyvnená jeho tvorba. Od roku 1915 bol predsedom tohoto spolku. Získaval uznanie ako návrhár keramiky, šperkov a nábytku v štýle art deco. 

Stal sa renomovaným pražským architektom a od roku 1920 pracoval ako samostatný projektant. Jeho prax nola široko rozvetvená od urbanistických smerovaní k záhradnému mestu až po tvorbu interiéru. Začiatky svojho pôsobenia zasvätil rondokubizmu a kubizmu, neskôr je tvorcom funkcionalistických stavieb. Nech však tvoril v priebehu svojej kariéry v akomkoľvek štýle všetky jeho návrhy nesú pečať sebaistého originálneho tvorcu, ktorý má materiál úplne pod kontrolou. Rudolf Stockar zomrel vo veku 71 rokov v Prahe.

## Významné architektonické diela
Medzi významné diela R. Stockara patrí vila pre F. Lipčíkovú v Olomouci. Jeho najprogresívnejším dielom je však Kúpeľný komplex na Sliači.

Vila F. Lipčíkovej pochádza z roku 1918. Ide o rozľahlý objekt, ktorý vznikol spojením a prestavbou dvoch domov. Základná kompozícia priečelia má formu zámočku. Celá stavba je symetrická, rizalit vrcholí trojuholníkovým štítom. Priečelia oboch bočných krídel sú naopak jednoduchšie. Architekt tu zreteľne odlíšil to, čo zo starých domov ponechal od toho, čo k nim nové pripojil. I keď bola stavba oproti pôvodnému návrhu postavená úspornejšie, stala sa prvou radikálnou moravskou kubistickou architektúrou. 

V roku 1924 sa Rudolf Stockar stáva víťazom súťaže na projekt Kúpeľného komplexu na Sliači.  Práve tento projekt ho privádza k oceneniu funkcie, ktorá sa stáva základným faktorom ovplyvňujúcim vzhľad stavby. Stavba nie je len samostatnou jednotkou neuvážene vloženou do priestoru, ale naopak, svojou kompozíciou elegantne komunikuje s okolím, architektúrou aj prírodou. Stockar je i autorom regulačného plánu kúpeľov na Sliači z rokov 1928-1929.

## Vybrané diela

### Architektúra
* 1910/1911 - *Vlastní vila* Na Baště sv. Tomáše 5, čp. 231/IV, Praha 1- Hradčany 
* 1918 - *Vila F. Lipčíkovej*, kubizmus
* 1919/1920 - *Sokolovňa a Divadlo v Jabloném n. O.*, kubizmus
* 1922 - *Obchodný dom Praha* - prestavba, rondokubizmus
* 1923 - *Škola v Prachaticiach*, kubizmus
* 1924 - *Škola v Hrádku n. N.*, kubizmus
* 1925 - *Škola v Hodějovicích*, kubizmus
* 1925 - *Škola vo Vimperku*, kubizmus
* 1925 - *Škola v Skalici*, rondokubizmus
* 1925 - *[[Kúpeľná budova Palace Sliač]]*, funkcionalizmus
* 1926/1938 - *Palác Politika Praha* - prestavba
* 1926 - *Nemocnica v Trenčíne* 
* 1927 - *Nemocnica v Levoči* 
* 1928/1929 - *Regulačný plán kúpeľov Sliač*
* 1935 - *obyt. domy vo Vinohradoch*
* 1937 - *obyt. domy v Dejviciach*

### Umeleckopriemyselné predmety

* 1920 - Kávový servis (ručne dekorovaný, glazovaný), art deco
* 1921 - Brošňa (striebro, perleť, karneol), art deco

## Literatúra
* Dulla,M. ; Moravčíková, H.: *Architektúra Slovenska v 20. storočí*, Slovart 2002, Bratislava
* Foltyn, Ladislav: *Slovenská architektúra a česká avantgarda 1918 – 1939*, Bratislava 1993 
* Karasová, D. : Osobnosti nábytkové tvorby, Rudolf Stockar, [Architekt, návrhář interiérů, nábytku a předmětů užitého umění.],Domov,1996, č. 1, s. 30-31 
*Kubičková, K.: Architekt Stockar a Kúpele Sliač, Projekt: revue slovenskej architektúry, 1996 číslo 2 str. 30-33, 
* Švácha, Rostislav: *Od Moderny k Funkcionalizmu*, Victoria Publishing As. 1995, Praha

Kategória:Narodenia v 1886
Kategória:Úmrtia v 1957
Kategória:Českí architekti
Kategória:Urbanisti
Kategória:Dizajnéri nábytku